कक्राझार , 29 सेप्तेम्बरःकक्राझार सरकारि फरायसालिमानि इसिङारि मानदान्दा सामलायग्रा बिफान ( आइकिउएसि ) आरो कक्राझार फरायसालिमानि फरायसा आफादनि जुथाय बान्जायनायाव कक्राझार सहरनि सान्जा - खोलाथिं 7 कि : मिः सो गोजानाव थानाय बान्दोगुरि गामियाव सोलिफु गिख्रंथाव कभिड - 19 नि बागै राइजो - राजाफोरनि गेजेराव सांग्रांथि लाबोनो थाखाय 27 सेप्तेम्बर रबिबारखालि मोनसे सांग्रांथि मेल खंनाय जायो । भास्कर नार्जारिनि मासि सामलायनायाव दैदेन्नाय बे सांग्रांथि मेलाव कक्राझार सरकारि फरायसालिमानि फोरोंगिरिफोरा बाहागो लानानै कभिड - 19 नि सायाव आरो बेनि सांग्रांथिनि बागै बिबुंथि लाखियो । लोगोसे बे सांग्रांथि मेलाव करना बेराम , बेनि गाग्लोबनायनिफ्राय गावखौ माबोरै रैखाथि होनो हायो , बेराम जायोब्ला मा फाहामथायारि राहा लानांगौ बेनि सायावबो राइजो - राजाफोरनो गुवारै आरो गेबेङै मिथिहोयो । लोगोसे माक्स गान्नाय , सेनिटाइजार बाहायनाय आरो गले - गले आखाइ सुनायनि सायावबो राइजो - राजाफोरनो फोरमायथिना होयो । बे मेलाव बान्दोगुरि गामिनि गावबुराजों लोगोसे गामिनि राइजो - राजाफोर , थाराइबारि आरो खाथि - खाला गामिनि गोबां राइजो - राजाफोराबो बाहागो लादोंमोन । बे मेलाव बाहागो लाफैनाय राइजो - राजाफोरनो बान्जाय आफादा माक्स आरो सांग्रांथियारि फोसाव बिलाइबो रान्नाय जायो होन्नानै कक्राझार सरकारि फरायसालिमा आइकिउएसिनि क - अर्डिनेटर अन्जालि बसुमतारिआ गांसे रादाब बिबुंसारनि गेजेरजों मिथिहोहरदों । 
कक्राझार सरकारि फरायसालिमानि बान्जायनायाव करना भाइरासनि सायाव सांग्रांथि मेल